རིག་གནས་དཔལ་འབྱོར་ཡར་ངོའི་ཟླ་ལྟར་འཕེལ་བའི་དེང་གི་དུས་འདིར།ཡིག་སྒྱུར་ནི་མི་རིགས་ཕན་ཚུན་བར་དུ་རིག་གནས་དང་བསམ་བློ་སྤེལ་རེས་ཁྲོད་མེད་དུ་མི་རུང་བའི་འབྲེལ་ཟམ་ལྟ་བུ་ཞིག་ཏུ་གྱུར་ཡོད་ལ།གཞན་མི་རིགས་ཀྱི་རིག་གནས་གསར་བ་ནང་འདྲེན་གྱིས་རང་མི་རིགས་ཀྱི་རིག་གནས་ཕུན་སུམ་ཇེ་ཚོགས་སུ་གཏོང་བར་རང་རིགས་མེས་པོས་བཞག་པའི་རིག་གནས་འཛམ་གླིང་གཙུག་རྒྱན་ལྟར་དུ་གནས་པ་དེ་ཉིད་རྒྱུན་འཛིན་དང་དར་སྤེལ་གང་ལེགས་ཐོགགསར་བྱུང་དངོས་པོ་དང་རིག་གནས་གསར་བ་དག་ནང་འདྲེན་དང་འཛུགས་སྐྲུན།ཁྱབ་བརྡལ་དུ་བཏང་སྟེ་འཛམ་གླིང་མི་རིགས་གཞན་གྱི་ཚོགས་ནས་འབུར་དུ་ཐོན་དགོས་པས་ན།ཡིག་སྒྱུར་གྱི་གལ་ཆེན་རང་བཞིན་ཡང་སྨྲོས་མ་དགོས་པ་ཞིག་ཡིན།དེ་ཡང་ཡིག་སྒྱུར་གྱི་ལས་ལ་འཇུག་པར་སྐད་རིགས་གཉིས་དང་ཡན་ལ་བྱང་ཆུབ་པའི་ལོ་ཙཱ་བ་སྐྱེད་སྲིང་བྱ་རྒྱུ་ནི་གལ་ཆེ།ལོ་ཙཱ་བ་ཞིག་ལ་མཚོན་ན།བསྒྱུར་བྱ་སྒྱུར་བྱེད་སྐད་གཉིས་ཀྱི་སྐད་ཡིག་དང་བརྡ་སྤྲོད་སྟངས།རིག་གནས་ཁྱད་ཆོས་སོགས་ཞིབ་ཏུ་ཤེས་ན།ཡིག་སྒྱུར་གྱི་ཁྲོད་དུ་བསྒྱུར་བྱ་མ་ཡིག་གི་བསྟན་དོན་ཡང་དག་པ་དེ་འགྱུར་ཡིག་ཏུ་གོ་བདེ་བའི་ངང་ནས་ཕབ་སྒྱུར་བྱེད་ཐུབ་པས།ལོ་ཙཱ་བས་སྐད་རིགས་ཀྱི་བྱང་ཚད་དང་།འབྲེལ་ཡོད་ཀྱི་ཤེས་བྱ།རིག་གནས་རྒྱབ་ལྗོངས་སོགས་ཕྱོགས་ཡོངས་ནས་ཧུར་བསྐྱེད་ཁུར་ལེན་དགོས་པ་ནི་ཤིན་ཏུ་གལ་ཆེའོ།